**БЪЛГАРСКА АКАДЕМИЯ НА НАУКИТЕ**

**ИНСТИТУТ ПО БИОЛОГИЯ И ИМУНОЛОГИЯ НА РАЗМНОЖАВАНЕТО “Акад. КИРИЛ БРАТАНОВ”**

**УТВЪРЖДАВАМ: /П/**

**ДИРЕКТОР- ПРОФ. Д-Р М. ИВАНОВА, ДН**

**28.01.2016 Г.**

**ЕТИЧЕН КОДЕКС**

**ЗА ПОВЕДЕНИЕ НА СЛУЖИТЕЛИТЕ В ИНСТИТУТ ПО БИОЛОГИЯ И ИМУНОЛОГИЯ НА РАЗМНОЖАВАНЕТО “АКАД. КИРИЛ БРАТАНОВ” - БАН**

**BЪВЕДЕНИЕ**

Настоящият кодекс е израз на академичния морал на научната общност в Института по биология и имунология на размножаването „Акад. Кирил Братанов“ - БАН (ИБИР - БАН), както и израз на принципа, че без спазване на този морал не може да има ползотворна научна дейност. Правилата на кодекса отстояват морала, ръководещ научно-изследователската дейност, взаимоотношенията в научната организация и между отделните учени, дискусиите, посветени на съвместното търсене на научни истини. Той е ръководство за личността на учения и служителя в неговата професионална изява за защита на националните, европейски и общочовешки морални ценности.

**Глава първа**

**ОБЩИ ПОЛОЖЕНИЯ**

**Чл. 1** Този кодекс определя етичните норми и правилата за поведение, които служителите на ИБИР - БАН следва да спазват.

**Чл. 2** Кодексът има за цел да повиши общественото доверие в професионализма и морала на служителите на ИБИР - БАН, както и да издигне престижа на научно-изследователската, експертната и преподавателската дейност на неговите служители.

**Чл. 3** Дейността на служителите в ИБИР - БАН се осъществява при спазване принципите на компетентност, отговорност, безпристрастност, законност, лоялност, честност, политическа неутралност, зачитане на личността, отчетност и толерантност.

(1) *Компетентност* – служителят извършва дейността си като използва и прилага знанията и опита, които притежава, и непрекъснато повишава нивото на професионалната си квалификация и работа в интерес на научно-експертната дейност и продукт.

(2) *Отговорност* – служителят следва поведение, което не накърнява престижа на българската наука и свързаните с нея институции, не само при изпълнение на служебните си задължения, но и в своя обществен и личен живот.

(3) *Безпристрастност* – служителят извършва дейността си обективно и добросъвестно, като се стреми вярно, точно и безпристрастно да събира, анализира и оценява всички факти и обстоятелства свързани с работата му, без да допуска влияние на собствени или чужди интереси.

(4) *Законност* – служителят изпълнява служебните си задължения при строго спазване на Конституцията и законите на Република България, и съобразно установените вътрешни правила в Българска академия на науките и ИБИР - БАН.

(5) *Лоялност* – служителят съдейства за провеждането на научната стратегия на Българска академия на науките и на ИБИР - БАН, основаващи се на принципите на правовата държава.

(6) *Честност* – служителят, в зависимост от функциите, които изпълнява, осъществява действия, предлага и взема решения, водещи до укрепване на доверието в качеството и надеждността на научната продукция на ИБИР - БАН.

(7) Политическа и светогледна *неутралност* – служителят не допуска в своята работа да бъде повлияван от свои или чужди политически и светогледни пристрастия.

(8) *Зачитане на личността* – при изпълнение на служебните си задължения служителят се отнася с уважение към всеки, като зачита правата и достойнството на личността и не допуска каквито и да са прояви на дискриминация.

(9) *Отчетност* – служителят осъществява своята дейност по начин, даващ възможност да се видят ясно неговите действия и резултатите от извършената работа.

(10) *Толерантност* – служителят подхожда толерантно и с разбиране към алтернативни или допълнителни мнения и позиции, изразявани от личности или институции.

**Глава втора**

**АКАДЕМИЧНА ЕТИКА**

**Раздел І**

Академична етика на експерименталната дейност

**Чл. 4** Ученият трябва да спазва изискванията за осъществяване на ефективна научна дейност, насочени към задълбочено всестранно изследване и установяване на обективната истина и за постигане на убедително трайно ново познание или обновяване и обогатяване на знанието за изследвания обект.

**Чл. 5** Ученият следва да се стреми към аргументирано доказване на поддържаните от него хипотези, изводи и заключения, получени в резултат на изследователската му дейност. Не следва да се допускат предубедени заключения, непроверени и неаргументирани изводи. Основната грижа на учения е да постигне в максимална степен обективната истина, като за целта проверява тълкуванията и заключенията, които пораждат съмнение.

**Чл. 6** Ученият следва да полага особени грижи, да дава обективни оценки и насърчения на онези изследвания, които водят до оригинални приноси в съответната научна практика, без да се влияе от субективни приоритети.

**Чл. 7** Ученият следва да проявява почтеност и коректност в отношенията си със своите конкуренти от съответната научна област. Той трябва да уважава чуждия принос и приоритет на предшестващите изследователи, които са работили в неговата научна област.

**Чл. 8** Не се допуска, под каквато и да е форма, присвояване на чужди научни постижения, отнемане на чуждо авторско право (плагиатство), “кражбата” на чужди идеи, фалшифицирането на чужди трудове, на данни и др.

**Чл. 9** При изследвания върху хора не бива се да допуска, каквото и да е накърняване на конфиденциалността и уважението към правото на личен живот, достойнство и душевен мир. Служителят в ИБИР - БАН е длъжен да опазва данните и личната информация на гражданите, станали му известни при или по повод на изпълнението на служебните му задължения.

**Чл. 10**Всички изследвания върху животни се правят при стриктно съблюдаване на правилата и изискванията за животински изследвания, разработени от Комисията по етика към животните на БЪЛГАРСКАТА АГЕНЦИЯ ПО БЕЗОПАСТНОСТ НА ХРАНИТЕ /БАБХ/.

**Чл. 11** Основна отговорност на ръководителите на научните колективи е подготовката на младите изследователи и подкрепата на тяхното успешно кариерно развитие.

**Раздел ІІ** Академична етика на публикационната дейност

**Чл. 12** Едно от най-съществените средства за популяризиране на постигнатите научни резултати са публикациите в научния печат и отделни издания.

(1) Авторите на тези публикации носят морална отговорност за научната достоверност на същите. Недопустимо е да се фалшифицират данни и резултати, получени в хода на изследователската дейност.

(2) Стремежът на учения за нови, собствени научни достижения и постигане на признание от научната общност и от обществото, не бива да го противопоставя на общите интереси, основани на авторитета на науката, академичната автономия и уважението на личността.

(3) При съвместно извършвана научно-изследователска дейност етично е, да се определя реалният принос на всеки изследовател, съобразно извършената от него работа. “Почетно” авторство или авторство по политически причини или с други цели е недопустимо.

(4) Лица, които могат да се посочат като съавтори, са тези, които имат значителен принос за провеждането на изследването, за получаването, анализирането и тълкуването на резултатите или за написване на ръкописа, ако са дали съгласието си за публикацията.

(5) Подкрепата, оказана на учения от други звена и лица, които не са били пряко ангажирани в публикационната му изява, от членове на ръководството на научната организация, следва да се отразява в бележка за изказване на благодарност, а не с включване в списъка на съавторите му.

**Раздел ІІІ**

Академична етика на научната дискусия

**Чл. 13** При съвременните условия и организация на научната дейност често истината се търси от колектив от учени, които изследват съвместно дадена проблематика. В тези случаи съществена роля има научната дискусия.

(1) Академичният морал изисква да се дискутират идеи, а не личностни характеристики, да се прилагат аргументи, теоретични обяснения, а не персонални характеристики и квалификации.

(2) Значимостта на гледищата и предлаганите изводи не бива да се определя от научните звания и степени на авторите, а от силата на научните им доводи. Гледищата не следва да се оценяват на основата на личността на техните приносители, а на базата на универсални критерии за научност, установени чрез консенсус от научната общност.

(3) Наличието на безпристрастна и обективна оценка е неизменно морално изискване към научната общност. Проявите на завист, злоба, корупция, зложелателство и недоброжелателност са несъвместими с академичната етика.

(4) В дискусионни ситуации са недопустими всякакви форми на злоупотреба, като: отправяне на заплахи, оказване на психологически натиск или физическо насилие, неправомерни квалификации и др.

(5) Констатирането на отклонения от изискванията на академичната етика и осъществяването на недобросъвестна научна дейност е основание за отрицателна морална оценка от съответния научен колектив или от научната общност, която може да се изрази със съответна критика в научния печат или обществените медии.

**Раздел ІV**

Академична етика на научното рецензиране и конкурсната дейност

**Чл. 14** Рецензентската практика трябва да бъде подчинена на изискванията на морала. Рецензиите следва да се основават единствено на преценката на реалните обективни качества, като не се спестяват както положителните качества, така и недостатъците на реализирания труд.

**Чл. 15** Рецензиите не бива да преследват злепоставяне на автора, водено от предубеждения или негативни личностни настроения.

**Чл. 16** Рецензиите следва да подкрепят позитивните научни търсения и да не блокират, чрез неправомерен негативизъм, научния процес.

**Чл. 17** Участието на учените в конкурси за придобиване на научни степени и заемане на академични длъжности, за разработване на проекти, за разпределение на субсидии и други, трябва да се основава на обективно и безпристрастно прилагане на установените критерии.

**Чл. 18** Проява на недобросъвестна научна практика е преднамереното посочване или отхвърляне на едностранно подбрани факти и аргументи, позоваване на невярна информация и данни, с цел да бъдат злепоставени участници в конкурса или да се получат оферти за участие в научни програми или финансова помощ, без да има необходимите основания за това.

**Раздел V**

Етика при популяризиране на научния продукт

**Чл. 19** Учените имат морален ангажимент към социалната отговорност на науката пред обществото и особено за хуманното използване на техните научни постижения.

**Чл. 20** Ученият популяризира научни факти чрез доклади, дискусии и беседи в широкото медийно пространство. Представянето на научна информация става по разбираем и истинен начин, без да се манипулира мнението на неспециалисти и без внушения в определени насоки, основани на доверието в експертността на научния работник.

**Чл. 21** Изяви в медийното и публичното пространство на сътрудници на ИБИР - БАН, които се представят от името на ИБИР - БАН, следва да са съобразени и подчинени на научната позиция и концепция на научната общност на ИБИР - БАН. Академичната етика изисква да се въведе ясно разграничение и поемане на персонална отговорност за представената информация, ако изказваните мнения се различават от общата научна позиция на ИБИР - БАН.

**Чл. 22** Учените имат морален ангажимент да популяризират научното знание чрез преподавателска дейност.

**Глава трета**

**ПРОФЕСИОНАЛНО ПОВЕДЕНИЕ**

**Раздел І**

**Взаимоотношения с ръководството**

**Чл. 23** Служителят подпомага ръководството на ИБИР - БАН с висок професионализъм, безпристрастност и активност при разработването и провеждането на политиката на Института, както и при изпълнението на взетите решения и осъществяване правомощията на неговите ръководители.

**Чл. 24** Служителят изпълнява задълженията си честно и безпристрастно, като не допуска личните политически пристрастия да му влияят.

**Чл. 25** Когато прави предложения пред ръководни длъжностни лица от ИБИР - БАН, служителят предоставя цялата информация, отнасяща се до вземането на конкретно решение.

**Чл. 26** Служителят поставя пред ръководството и прекия си ръководител открито и честно проблемите, с които се сблъсква в процеса на работа или при изпълнението на възложените му задачи, като се консултира с тях - с цел разрешаването им.

**Раздел ІІ**

**Взаимоотношение с колеги**

**Чл. 27** В отношенията с колегите си служителят проявява уважение, коректност и толерантност, като не допуска поведение, което накърнява достойнството и правата на отделната личност.

**Чл. 28** Служителят оказва помощ и съдействие на своите колеги при изпълнение на служебните им задължения - в рамките на своята компетентност.

**Чл. 29** Не се допуска отправянето на обидни квалификации и дискриминационно отношение между служителите в ИБИР - БАН.

**Чл. 30** Служителите трябва да се стремят да не допускат конфликтни ситуации помежду си или да ги предотвратят своевременно, ръководени от принципа за ненакърняване на човешкото и личностно достойнство.

Лични противоречия се разрешават с помощта на прекия ръководител, а когато това е невъзможно - чрез висшестоящия такъв.

**Чл. 31** Служителят на ИБИР - БАН, особено когато изпълнява ръководни функции, трябва да бъде пример на другите служители с качественото и срочно изпълнение на служебните си задължения, своето лично поведение и чувство за отговорност.

(1) Ръководителят е задължен:

1. Да оценява служителите без прояви на дискриминация и независимо от тяхната национална, религиозна, расова или друга принадлежност;

2. Да насърчава коректното изпълнение на професионалните задължения на служителите посредством съвет, давани на насоки и или предприемане на други корективни мерки;

3. Да не допуска субективизъм при оценка качествата на учения и изследователя, неговото

фаворизиране или незаслужено задържане в кариерното му развитие;

4. Да пресича проявите на лобизъм при избирането на ръководители , председатели и членове на комисии и съвети, определяне членове на журитата и други.;

5. Да не допуска използване на административното си положение и йерархична зависимост - за извличане на различни облаги – материални, сексуални, личностни, на кариерното развитие и др.

**Раздел ІІІ**

**Конфликт на интереси**

**Чл. 32** Служител на ИБИР - БАН не може да участва при обсъждането, подготовката, вземането и изпълнението на решения, свързани с Глава ІІ от настоящия кодекс, когато той или свързани с него лица са заинтересовани от съответното решение, или когато има със заинтересованите лица отношения, пораждащи основателни съмнения в неговата безпристрастност.

**Чл. 33** При възлагането на служебна задача, чието изпълнение може да доведе до конфликт между служебните му задължения и неговите частни интереси, служителят следва своевременно да уведоми своя ръководител.

**Чл. 34** Служител, на когото станат известни факти и обстоятелства за възникнал конфликт на интереси в ИБИР - БАН, незабавно уведомява за това директора на ИБИР - БАН.

**Чл. 35** Когато служителят се съмнява дали дадена дейност е съвместима със служебните му задължения, той трябва да обсъди това със своя ръководител.

**Чл. 36** Служителят не може да използва служебното си положение за осъществяване на свои лични или на семейството си интереси.

**Чл. 37** Служителят не участва в каквито и да са договаряния, които са несъвместими с неговата длъжност, функции и задължения.

**Чл. 38** Служителите, напуснали ИБИР - БАН, не трябва да злоупотребяват с информацията, която им е станала известна във връзка с длъжността, която са заемали, или с функциите, които са изпълнявали.

**Раздел ІV Други правила за професионално поведение**

**Чл. 39** Служителят противодейства на корупционни прояви и на други неправомерни действия в ИБИР - БАН и другите структури в системата на БАН.

**Чл. 40** Служителят не допуска да бъде поставен във финансова зависимост или в друга обвързаност от външни лица или организации, както и да иска и да приема подаръци, услуги, пари, облаги или други ползи, които могат да повлияят на изпълнението на служебните му задължения, на неговите решения или да нарушат професионалния му подход по определени въпроси.

**Чл. 41** Служителят не използва служебното си положение и власт или информацията, станала му известна, при или по повод изпълнение на служебните му задължения, в свой или чужд личен интерес.

**Чл. 42** Недопустимо е проявяването на субективизъм, егоизъм или пристрастие при разпределение на ресурси от материалната база на ИБИР - БАН по начин, който не е съобразен или ощетява дейността на други работни групи или лица.

**Чл. 43** Документи и научни данни в ИБИР - БАН могат да се използват от служителя само за изпълнение на служебните му задължения при спазване на правилата за защита на информацията.

**Чл. 44** Служителят е длъжен да не разгласява факти и сведения, станали му известни при или по повод изпълнение на служебните му задължения.

**Чл. 45** Служителят трябва да предприема необходимите действия с цел гарантиране на сигурността и недопускане на неразрешено разкриване на защитената информация и/или данни и информация от служебните компютри.

**Чл. 46** При изпълнение на служебните си задължения служителят опазва повереното му имущество с грижата на добър стопанин и не допуска използването му за лични цели.

**Чл. 47** При загуба или повреждане на имущество, документи или данни на ИБИР - БАН служителят е длъжен своевременно да информира прекия си ръководител, а при невъзможност - висшестоящия такъв.

**Чл. 48** Служителят не може да изнася имущество и документи на ИБИР - БАН извън мястото, където изпълнява служебните си задължения, без това да е съгласувано с прекия ръководител.

**Чл. 49** Служителят няма право да предоставя достъп до служебно имущество и документи на външни лица или членове на семейството си, без това да е съгласувано с прекия ръководител.

**Глава четвърта**

**ЛИЧНО ПОВЕДЕНИЕ**

**Чл. 50** При изпълнение на служебните си задължения и в обществения си живот служителят следва поведение, което не уронва престижа на ИБИР - БАН.

**Чл. 51** Служителят не допуска на работното си място и извън него поведение, несъвместимо с добрите нрави.

**Чл. 52** Служителят не може да участва в скандални прояви, с които би могъл да накърни престижа на БАН и в частност – на ИБИР - БАН

**Глава пета**

**МЕРКИ ПО ПРИЛАГАНЕ**

**Чл. 53** Установяването на неетични прояви в науката изисква най-напред те да бъдат констатирани по достоверен и убедителен начин. При всички случаи критикуваният за неморална научна дейност учен има право на защита. До доказване на противното се приема, че той е добросъвестен.

**Чл. 54** Етичният кодекс подлежи на задължително спазване от всички служители и ръководни длъжностни лица в ИБИР - БАН. При осъществяването на действия, несъвместими с поведението по този кодекс, служителят следва да понесе морални санкции.

**Чл. 55** Този кодекс следва да се доведе до знанието на всички служители и ръководни длъжностни лица в ИБИР - БАН за сведение и изпълнение, като запознаването с неговото съдържание се удостоверява лично от служителя чрез подпис /Декларация по образец/.

**Глава шеста**

**ДРУГИ РАЗПОРЕДБИ**

**Раздел І**

**ПРЕХОДНИ РАЗПОРЕДБИ**

§**1**. Включените в този кодекс правила на академичния морал не изчерпват обществения ангажимент на учените. Те трябва да спазват законите на страната, регулиращи както научната дейност и авторското право, така и другите обществени отношения. Проявите на корупция, несправедливост, некомпетентност и нарушения на изискванията за научно-изследователска и преподавателска дейност, съобразно установените регламенти, са несъвместими и с академичната етика.

§**2**. Спазването на морала е грижа на всеки учен поотделно, на ръководствата на научните звена, на научните общности и техните организации.

§**3**. Настоящият Етичен кодекс на ИБИР - БАН е подготвен въз основа на проект предложен от Комисията по етика при Съюза на учените в България под председателството на академик проф. дюн Чудомир Големинов, както и на Етичните кодекси на държавната администрация, министерството на здравеопазването, дружеството на българските психолози, Етичния кодекс на социалния работник и на фармацевтично-изследователскатата асоциация, Етичния кодекс на Българска академия на науките и Етичния кодекс на Института по невробиология при Българска академия на науките.

**Раздел ІІ**

**ЗАКЛЮЧИТЕЛНИ РАЗПОРЕДБИ**

**§1.** (1) В едномесечен срок от влизането в сила на Етичния кодекс за поведение на служителите в Институт по биология и имунология на размножаването “Акад. Кирил Братанов” при Българска академия на науките/ИБИР - БАН/, всички служители следва да подпишат декларация по образец /приложение по чл.55/, удостоверяваща съгласието на служителя с разпоредбите на кодекса и неговото спазване.

Декларацията се съхранява в досието на служителя.

(2) При първоначално встъпване в длъжност, служител отдел „Човешки ресурси” е длъжен да запознае служителя с разпоредбите на този кодекс в 7 дневен срок от встъпването.

**§2.** Етичният кодекс за поведение на служителите в Институт по биология и имунология на размножаването “Акад. Кирил Братанов” /ИБИР - БАН/ - БАН е приет от Общото събрание на ИБИР- БАН на 13.01.2016 г. , Протокол № 1 и влиза в сила от датата на утвърждаването му.

*Приложение към чл.55*

**Д Е К Л А Р А Ц И Я**

по Чл. 55 от Етичния кодекс за поведение на служителите в Институт по биология и имунология на размножаването “Акад. Кирил Братанов” при Българска академия на науките/ИБИР - БАН/

Долуподписаният …………………………………………………………………………………...

ЕГН ……………………………… на длъжност ...........................…………………………………

НИЗ................................. ……………………………………………………………………….........

в Институт по биология и имунология на размножаването “Акад. Кирил Братанов” /ИБИР - БАН/.

**Д Е К Л А Р И Р А М,**

че съм запознат с правилата за поведение, утвърдени с Етичния кодекс за поведение на служителите в Институт по биология и имунология на размножаването “Акад. Кирил Братанов” /ИБИР - БАН/.

Дата на деклариране: ……………………… **ДЕКЛАРАТОР**: …………………………